Jy blaai in die argief vir wurms.
Merkers:bos, hennie vandeventer, melkbos, Sabiepark, wurms
Dit is weer daardie seisoen van die jaar in die bos wanneer die harige versamelwurms doen wat hulle naam aandui: hulle versamel in 'n menigte. Kort voor die winter, slaan hulle toe – gewoonlik in Mei. Skielik is dit net wurms, wurms, wurms; wurms waar jy loop of kyk.
Rosyntjiebosse is blykbaar hul gunsteling. Wit of vaal rosyntjiebosse word oornag met wurms oortrek. Ná enkele dae lyk die boompies bra oes. Die takke is kaalgestroop. Die harige wurms koek ook graag in grillerige bondels teen huise se skurwe buitemure (foto).
Maar "'n ieder woelt hier om verandering". Die hele koeksel wil dan, klaarblyklik gelyktydig, op 'n ander plek kom as waar hulle is. Dan tou hulle in ellelange rye oor paaie en strate, waar duisende 'n gewelddadige einde onder motorwiele tegemoet gaan.
Bosbeseoekers leer om stadig en met oop oë te ry. Vir enigiets van onwrikbare miskruiers met rekord-bolle, tot hottentotsgotte wat, soos slagysters, roerloos op hul agterpote vir 'n prooi sit en wag, tot suutjiestrap verkleurmannetjies met hul lang tonge hou 'n mens graag stil. Wie is dan ook so harteloos om twee skilpadjies kort te knip nadat hulle met 'n slakkegang tot in die middel van die pad gekom het om te paar? Of om 'n oorblufte kolhaas met sy swart-wit donsiestert in die straal van jou motorligte te verblind?
Maar teen die versamelwurm is jy 'n magtelose gevangene agter die stuurwiel. Geen manier bestaan om die vermorseling onder jou wiele te vermy nie.
Versamelwurms is hul regte naam. Bosvelders noem hulle ook "treinwurms" – om klaarblyklike redes. Honderde wurms haak by mekaar aan soos treinwaens.
Haal 'n mens een uit die ry, wurm die volgende homself lank uit om die "gat" toe te maak. Sit jy die een wat jy uitgehaal het weer terug, maak die span eenvoudig vir hom plek, en val hy as't ware weer op sy plek in die ry in.
Neem jy die "leier" weg, verwar jy die arme drommels heeltemal. Die nuwe leier konsertina homself so lank as moontlik uit en soek in die lug langs wanhopig na die "pad". Die hele treintjie kom daar en dan tot stilstand
Hul onstuitbare drang om doodsveragtend paaie oor te steek, is die oorsprong van 'n ander, informele, naam: selfmoordwurms of 'n hara-kiriwurms.